**Kaolin – ekološka zaščita vrta in sadovnjaka**

**BOJCA JANUŠ**

Kaolin, belo kitajsko glino, Kitajci s pridom uporabljajo že stoletja. Kaolin je učinkovit rešitelj težav v vrtnarjenju in sadjarstvu, kjer je veliko težav z različnimi škodljivci in boleznimi.

**Glavne prednosti, ki nam jih prinese kaolin, so:**

1. zaščiti plodove pred ptiči, osami in sršeni;
2. zaščiti rastline pred različnimi žuželkami (kobilice, zavijači, pršice, resarji, molji, uši, bolšice, bolhači in japonski hrošči) in boleznimi (npr. jablanov škrlup);
3. krepi celično steno rastlinskih tkiv;
4. zaščiti rastline pred sončnim ožigom in stresom zaradi vročine.

Kaolin je povsem varen za človeka, živali in rastline in nima karence. Pridelek zaščiti, a ob tem nikogar ne poškoduje. Še zlasti pomembno je, da je varen za čebele.

**Kaj je kaolin?**

Kaolin, ali z drugim imenom bela kitajska glina, je naravni mineral. Videti je kot zelo lahak bel prah, ki se razprši v vodi. Kaolin, ki ga uporabljamo v pridelavi sadja in zelenjave, mora imeti zelo fino strukturo.

**Kako kaolin zaščiti rastline?**

Kaolin na površini plodov, listov in drugih delov rastline oblikuje tanko zaščitno prevleko, zaradi česar postanejo rastline za škodljivce neprivlačne, hkrati pa bolj krepke in odporne na vročino.

**Ose, sršeni, ptiči in bolezni v sadovnjaku in vinogradu**

Ptičem in žuželkam sadež, ki je premazan s tanko belo prevleko, ne tekne. Žuželkam ni všeč, da se jim delci gline lepijo na nožice ali jajčeca. Grozdje, sadje in jagodičevja tako ostane nepoškodovano, rastline pa zdrave. Opazili so tudi pozitiven učinek kaolina na najbolj nevarno bolezen jablan – jablanov škrlup.

**Škodljivci na vrtu**

Kaolin na vrtu z rastlin odvrača veliko škodljivih žuželk: stenice, molje, resarje, bolhače … Najboljši učinek dosežemo, če rastline poškropimo, še preden se škodljivec naseli na njih. Slednje velja predvsem za tiste, ki se radi naselijo v rastlini (zavrtači, pršice).

**Lastna izkušnja: uši na visokem fižolu**

Na domačem vrtu družine Zupan v Kovorju so se letos visokem fižolu naselile črne uši; po škropljenju s kaolinom so izginile – skoraj čez noč, kot bi jih nekaj odpihnilo in bi odpadle.

**Kaolin zaščiti rastline pred vročinskim šokom**

Vročinski šok je za rastline zelo nevaren, ker popolnoma zaustavi fotosintezo. V listu se posebne celice s pomočjo vsrkane vode napihnejo tako močno, da zaprejo reže v listih, skozi katere rastlina diha. Z zaprtimi režami rastlina ne more več vsrkavati CO2. Fotosinteza se zaustavi, z njo pa proizvodnja sladkorjev. Ko pa pade količina CO2 v rastlini pod določeno stopnjo, začne porabljati lastne, že proizvedene in shranjene sladkorje. Od tod izvirajo grenke kumare, rdeča pesa, ki ima oster okus po redkvicah ipd.

Prevleka iz kaolina povečuje fotosintezo in ohranja zdravje rastline. Kaolin znižuje temperaturo rastline v vročih poletnih dneh in s tem podaljšuje obdobje delovanja fotosinteze tudi v popoldanskih urah. Zato so bile jablane, ki so bile zaščitene s kaolinom, bolj zdrave, plodovi na njih pa večji in boljšega okusa.

**Kako uporabljamo kaolin**

Priporočljivo doziranje je 50 do 100 g kaolina na 10 l vode. Kaolin temeljito zmešamo z vodo. S pripravkom poškropimo rastline 1-krat tedensko, 3 do 4 tedne zapovrstjo. Pomembno je, da so rastline temeljito zaščitene z vseh strani.

Še več idej na temo ekološkega vrtnarjenja na blogu Permakultura za telebane [www.permakulturazatelebane.wordpress.com](http://www.permakulturazatelebane.wordpress.com/)